KOMISIJOS REGLAMENTAS (EB) Nr. 1143/2009
2009 m. lapkričio 26 d.
kuriuo patvirtinami esminiai Saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimai (Picodon de l’Ardèche ou Picodon de la Drôme (SKVN))
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 4 dalies pirmą pastraipą,
kadangi:
(1)
Remdamasi Reglamento (EB) Nr. 510/2006 9 straipsnio 1 dalies pirma pastraipa ir taikydama 17 straipsnio 2 dalį, Komisija išnagrinėjo Prancūzijos pateiktą saugomos kilmės vietos nuorodos Picodon de l’Ardèche ou picodon de la Drôme, kuri buvo įregistruota Komisijos reglamentu (EB) Nr. 1107/96 (2), specifikacijos pakeitimo paraišką.
(2)
Be kitų pakeitimų, paraiškoje taip pat prašoma pavadinimą Picodon de l’Ardèche ou Picodon de la Drôme pakeisti į pavadinimą Picodon. Tai yra tradicinis pavadinimas, kaip apibrėžta Reglamento (EB) Nr. 510/2006 2 straipsnio 2 dalyje, ir laikomas kilmės vietos nuoroda bei atitinka tas pačias sąlygas, kurios taikomos kilmės vietos nuorodai. Pavadinimas Picodon - tai trumpasis, įprastas ir tradiciškai prekyboje ir kasdieninėje kalboje vartojamas pavadinimas, skirtas pavadinti laikantis šios specifikacijos pagamintą gaminį.
(3)
Atliekant pakeitimus taip pat siekiama patikslinti gamintojų vartojamas apibrėžtis ir taikomus gamybos metodus. Oficialiu šių duomenų įtraukimu į specifikaciją siekiama apsaugoti pavadinimą nuo galimo piktnaudžiavimo ir patikslinti gaminio savybes, taip sustiprinant jo ryšį su kilme. Pavadinimas patikslintas nacionaliniu dekretu dėl kilmės vietos nuorodų apsaugos.
(4)
Pagal Reglamento (EB) Nr. 510/2006 9 straipsnio nuostatas šie pakeitimai yra esminiai, todėl pakeitimų paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 6 straipsnio 2 dalies pirmoje pastraipoje. Komisija prieštaravimo pareiškimų pagal Reglamento (EB) Nr. 510/2006 7 straipsnį negavo, šie pakeitimai turi būti patvirtinti,
PRIĖMĖ ŠĮ REGLAMENTĄ:
1 straipsnis
Europos Sąjungos oficialiajame leidinyje paskelbti šio reglamento priede nurodyto pavadinimo specifikacijos pakeitimai patvirtinami.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 26 d.